Blitzen
Store norske leksikon,Historie,Verdens historie og samtidshistorie,Europa,Storbritannia og Nord-Irlands historie
Blitzen er en betegnelse for tyske luftangrep mot Storbritannia, og særlig London, fra september 1940 til mai 1941. Mellom 7. september og 3. november 1940 ble London angrepet av gjennomsnittlig 200 bombefly hver natt. Angrepets klimaks i 1940 var 29. desember, da 1500 branner raste i London by.
Under Blitzen ble i alt 50 000 sprengbomber og millioner av brannbomber kastet over London. Fra midten av november ble luftangrepene rettet også mot andre byer og mot rustningssentre. Natten til 15. november 1940 kastet 500 tyske fly over 600 tonn sprengbomber og tusener av brannbomber over Coventry, og den tyske kringkastingen kunngjorde at de britiske øyer skulle bli «coventrisert» på lignende vis. Senere gikk det blant annet ut over Birmingham, Bristol, Southampton, Liverpool, Plymouth, Sheffield, Manchester, Leeds, Glasgow, Cardiff, Swansea, Clydeside, Belfast, Hull og Portsmouth.Storbritannias sivile tap under Blitzen var 43 381 drepte og 50 856 alvorlig sårede. I London var 1 150 000 hus skadd. Blitzen var likevel en mislykket tysk strategi. Ved at tyskerne konsentrerte bombingen om sivile mål fikk britene tid til å reorganisere sitt flyvåpen, som til slutt vant slaget om Storbritannia. Les mer i Store norske leksikon slaget om Storbritannia andre verdenskrig Londons historie Storbritannias historie